b'\n_START_ARTICLE_\nMra\xc4\x8dno stoletje\n_START_PARAGRAPH_\nMra\xc4\x8dno stoletje imenujejo zgodovinarji obdobje v zgodovini pape\xc5\xa1tva, ki je s svojimi neprimernimi postopki pape\xc5\xbeev in vladarjev tej dobi vtisnilo svoj pe\xc4\x8dat.\n_START_SECTION_\nZakaj mara\xc4\x8dno stoletje\n_START_PARAGRAPH_\nMra\xc4\x8dno stoletje (latinsko Saeculum obscurum)  je v o\xc5\xbejem pomenu izraz za obdobje pape\xc5\xa1ke zgodovine, ki se je za\xc4\x8delo z izvolitvijo Sergija III za pape\xc5\xbea leta 904. Kon\xc4\x8dalo se je \xc5\xa1ele \xc5\xa1est desetletij pozneje, s smrtjo Janeza XII. leta 964. Izraz uporabljajo zgodovinarji deloma zaradi sorazmerno pomanjkljivih podatkov iz tega \xc4\x8dasa, vendar tudi zategadelj, ker ga takratni letopisci opisujejo kot \xc4\x8das, ko so bili pape\xc5\xbei v nravnem smislu nevredni, a pape\xc5\xa1tvo je u\xc5\xbeivalo najmanj ugleda. Resni zgodovinarji menijo, da so takratni pisci bili pristranski in do Rima ter pape\xc5\xa1tva sovra\xc5\xbeno razpolo\xc5\xbeeni._NEWLINE_V \xc5\xa1ir\xc5\xa1em pomenu izraz uporabljamo za dalj\xc5\xa1e obdobje pape\xc5\xa1ke zgodovine za\xc4\x8den\xc5\xa1i z umorom Janeza VIII. 882 pa vse do odstavitve treh tekmujo\xc4\x8dih pape\xc5\xbeev 1046. V tem \xc5\xa1ir\xc5\xa1em pomenu besede gre torej za dobo 164 let. Sam pojem je uvedel Baronius (1538\xe2\x80\x931607) . _NEWLINE__NEWLINE_V tem \xc4\x8dasu je pape\xc5\xa1tvo pre\xc5\xbeivljalo hudo krizo. Konec 9. stoletja so Karolingi, ki so bili dotlej za\xc5\xa1\xc4\x8ditniki pape\xc5\xbeev, izgubili prej\xc5\xa1nji vpliv, saj je Frankovsko cesarstvo razpadlo na tri dele; Sveto rimsko cesarstvo pa je \xc5\xa1ele nastajalo. Med tem \xc4\x8dasom so brezobzirne (nem\xc5\xa1ko skrupellose) rimske ter italijanske plemi\xc5\xa1ke rodbine \xe2\x80\x93 predvsem Tuskulani in Crescenti -  borile med seboj za vpliv na pape\xc5\xa1tvo. Zato se je od 45 takratnih pape\xc5\xbeev morala tretjina slu\xc5\xbebi odpovedati, druga tretjina pa je kon\xc4\x8dala v je\xc4\x8di ali izgnanstvu, ali pa so bili celo umorjeni. Nekateri pape\xc5\xbei tega obdobja se niso zapletali le v nravno vpra\xc5\xa1ljiva dejanja, ki niso bila primerna njihovi visoki slu\xc5\xbebi, ampak so dra\xc5\xbeili javnost s svojim posebnim na\xc4\x8dinom \xc5\xbeivljenja; zato to obdobje imenujejo tudi \xc4\x8das pornokracije._NEWLINE_V cerkvenem smislu pa so pape\xc5\xbei opravljali svojo nalogo dokaj v redu in kot taki bili pri ljudstvu upo\xc5\xa1tevani in spo\xc5\xa1tovani. \xc4\x8ceprav je svetorimski cesar Oton vedel za nenravno \xc5\xbeivljenje Janeza XII. (955\xe2\x80\x93964), ga to ni ni\xc4\x8d oviralo, da se ne bi dal od njega kronati. Za protiuslugo je novi cesar potrdil veljavnost sporne Konstantinove darovnice. Odslej se je spremenil odnos med svetno in duhovno oblastjo. \xc5\xa0kofom so slej ko prej kralji in cesarji podeljevali prstan in palice ter jih s tem uvajali v njihovo cerkveno slu\xc5\xbebo (investitura). K pridobivanju cerkvenih slu\xc5\xbeb se je vtihotapila simonija.\n_START_SECTION_\nVerski \xc4\x8dut v Mra\xc4\x8dnem stoletju\n_START_PARAGRAPH_\nKljub zelo mali nravni in \xc4\x8dlove\xc5\xa1ki veljavi mnogih teh pape\xc5\xbeev, ki so si sledili skozi poldrugo stoletje, je upravna ureditev pape\xc5\xa1tva nadaljeval delovanje, \xc4\x8deprav v po\xc4\x8dasnej\xc5\xa1em teku. Pape\xc5\xa1ka pisma so prihajala iz pisarne in bila namenjena vsem kr\xc5\xa1\xc4\x8danskim de\xc5\xbeelam; pape\xc5\xbei so nadaljevali z dajanjem nasvetov in ukazov kristjanom vseh stanov. Kralj in laiki niso nehali z ustanavljanjem \xc5\xa1kofij in opatij, za kar so poprej prosili za pape\xc5\xa1ko dovoljenje. Za kr\xc5\xa1\xc4\x8danstvo je bila pomembna ustanova kot taka, ne osebnost tega ali onega pape\xc5\xbea, za katere takratni sodobniki niso kazali ravno velikega zanimanja. \xc5\xa0e enkrat je torej obveljalo na\xc4\x8delo, ki je razlikovalo med slu\xc5\xbebo in osebo, ki ji je bila slu\xc5\xbeba poverjena. V tem smislu lahko razlo\xc5\xbeimo romarje, ki so se kar naprej stekali v Rim. Privla\xc4\x8deval jih je njegov ve\xc4\x8dni \xc4\x8dar, in mo\xc5\xbenost, da obi\xc5\xa1\xc4\x8dejo grobove svetih apostolov Petra in Pavla, ter \xc5\xa1tevilne \xc4\x8dastitljive relikvije, s katerimi je bilo ve\xc4\x8dno mesto bogato. Le tedaj, \xc4\x8de upo\xc5\xa1tevamo to srednjeve\xc5\xa1ko miselnost, za katero so imela merila za osebno vrednotenje mnogo manj\xc5\xa1o pomembnost kot dandana\xc5\xa1nji, lahko razumemo, zakaj nenravnost mnogih od teh pape\xc5\xbeev ni imela za pape\xc5\xa1tvo toliko negativnih posledic, kolikor bi si lahko predstavljali v na\xc5\xa1ih dneh.\n_START_SECTION_\nPo mraku zasveti lu\xc4\x8d\n_START_PARAGRAPH_\nMed verniki in redovniki je vedno bolj nara\xc5\xa1\xc4\x8dal odpor zoper tako prakso cesarjev in kraljev; to je pripeljalo do investiturnega boja sredi 11. in v za\xc4\x8detku 12. stoletja, ki se je kon\xc4\x8dal z gregorijansko reformo. Tako se je v zgodovini pape\xc5\xa1tva prvi\xc4\x8d \xe2\x80\x93 a ne poslednji\xc4\x8d \xe2\x80\x93 uresni\xc4\x8dil pregovor: \xc2\xbbPo mra\xc4\x8dnem stoletju spet lu\xc4\x8d\xc2\xab\xc2\xa0'